יום המסחר (ה') בבורסות אירופה ננעל בירידות שערים חדות מאוד. ברקע למסחר החששות המתגברים מפשיטת הרגל של ארגנטינה ( לסיפור המלא ) וזה לא מסתיים פה, אחד הבנקים הגדולים בפורטוגל Banco Espirito Santo צנח ב-42% במחזור אדיר לאחר שהבנק דיווח על הפסד של 4.8 מיליארד דולר בחציון הראשון של השנה. התגובה בבורסות אירופה ובבורסת פורטוגל בפרט לא איחרה לבוא.
כל המדדים היום באירופה נצבעו באדום, מדד הדאקס נפל בשיעור חד של 1.94%, מדד הקאק ירד 1.57% ומדד הפוטסי נחלש ב-0.69%. מדד המניות האיזורי ה-יורוסטוקס 50 צנח ב-1.69% גם כן.
בין המניות הבולטות במסחר באירופה היום הייתה מניית 'אדידס' חברת הספורט הגרמנית חתכה את תחזית ההכנסות שלה לשנת 2015 ופרסמה אזהרת רווח. המניה צללה 15.6% בסיום. גם מניית חברת התעופה 'לופטנזה' התרסקה 6.6% לאחר שתוצאות הדוח הכספי שלה היו מתחת לתחזיות האנליסטים. מן העבר השני, תאגיד הגז והנפט 'Royal Dutch Shell' זינק בסיום 2.6% לאחר דוחות כספיים מוצלחים בהם החברה הכפילה את רווחיה ברבעון השני.
ביומן המאקרו, בשעה 12:00 שעון ישראל פורסם נתון האינפלציה לחודש יולי בגוש האירו שעמד על עלייה של 0.4% לעומת צפי הכלכלנים לעלייה של 0.5%. זוהי הרמה הנמוכה ביותר של אינפלציה מאז אוקטובר 2009 באירופה. נתון זה אכזב משקיעים רבים נוכח המאמצים הרבים שהחלו ביוני האחרון מצד הבנק המרכזי האירופאי להאיץ את הצמיחה ולהגביר את האינפלציה.
חדשות מעט טובות יותר למשקיעים היו כאשר שיעור האבטלה בגוש האירו עמד על 11.5% בלבד בחודש מאי, מעט פחות מתחזית הכלכלנים שעמדה על שיעור אבטלה של 11.6%. זהו שיעור האבטלה הנמוך ביותר מאז ספטמבר 2012. שיעור האבטלה בגרמניה נשאר על כנו ועמד על 6.7%.